**Zápisnica zo zasadnutia predstavenstva**

spoločnosti CULTUS Ružinov, a.s., so sídlom Ružinovská 28, 820 09 Bratislava, IČO: 35 874 686, zapísaná v obchodnom registri Okresného súdu Bratislava I, oddiel: Sro, vložka č. 3262/B

(ďalej len „**Spoločnosť**“)

**Dátum a miesto konania**: **01.10.2020, DK Ružinov, Ružinovská 28, Bratislava**

**Prítomní členovia predstavenstva**:

František Fabián - predseda predstavenstva

Petra Kurhajcová - členka predstavenstva

Monika Ďurajková - členka predstavenstva

 Silvia Pilková - členka predstavenstva

**Prítomní za dozornú radu:**

Ing. Peter Strapák - člen dozornej rady

JUDr. Matúš Méheš - člen dozornej rady

**Prítomní za CULTUS Ružinov, a.s.:**

Andrea Kozáková - riaditeľka

Anton Herényi - IT špecialista

**Hostia:**

Mgr. Martin Ferák - riaditeľ TV Ružinov

Katarína Kostková- šéfredaktorka TV Ružinov

P. Fabián, predseda predstavenstva (ďalej aj ako „PP“) na úvod privítal všetkých prítomných na stretnutí členov predstavenstva. PP oboznámil prítomných s navrhovaným programom podľa pozvánky. P. Fabián navrhol doplniť do programu 2 body pred Bod Rôzne:

- súčasné opatrenia vlády – obmedzenia podujatí,

- dotácie z grantov pre Spoločnosť v roku 2020,

pričom sa očíslovanie bodu Rôzne príslušne posunie.

Spýtal sa, či niekto z členov predstavenstva má iný návrh na zmenu či doplnenie programu.

Vzhľadom na to, že neboli ďalšie návrhy na zmenu ani doplnenie programu, dal PP hlasovať o návrhu na doplnenie o dva horeuvedené body.

*Hlasovanie:*

*Za: 3*

*Proti: 0*

*Zdržal sa: 0*

P. Ďurajková počas hlasovania opustila rokovanie predstavenstva.

PP dal hlasovať o programe ako celku v nasledovnom znení:

Keďže neboli iné návrhy na zmenu programu, PP dal hlasovať o nasledovnom programe ako celku:

1. Kontrola úloh,
2. Relácia o varení,
3. Rozpočet 2021,
4. LUDUS,
5. Zmena zmlúv z krátkodobých na dlhodobé,
6. Schodisko Trávniky,
7. Obstaranie – internet + pevné linky,
8. Obstaranie agregátu,
9. Súčasné opatrenia vlády – obmedzenia podujatí,
10. Dotácie z grantov pre Spoločnosť v roku 2020,
11. Rôzne.

*Hlasovanie:*

*Za: 4*

*Proti: 0*

*Zdržal sa: 0*

Návrh bol prijatý.

**Bod č. 1. – Kontrola úloh,**

PP, prešiel jednotlivé otvorené úlohy. Z diskusie vyplynuli nasledovné uznesenia:

Uznesenie: *Predstavenstvo žiada o zrušenie VO na zabezpečenie BOZP – elektroinštalácia z dôvodu významnej zmeny podmienok, za ktorých sa VO zahájilo.*

**Úloha č.: 01.10.2020 / 1.**

**Zodpovedná: p. riaditeľka**

**Termín: 30.10.2020**

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

Uznesenie:*Predstavenstvo žiada p. riaditeľku o nezahrnutie položky Kaviareň Prievoz – rekonštrukcia v obchodnom pláne na rok 2021.*

**Úloha č.: 01.10.2020 / 2.**

**Zodpovedná: p. riaditeľka**

**Termín: –**

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

**Bod č. 2. – Relácia o varení**

P. Fabián privítal hostí z TV Ružinov, uviedol tému a požiadal p. Pilkovú o zhrnutie témy. P. Pilková povedala, že formát tejto relácie a cieľová skupina TV Ružinov, ktorou je predovšetkým staršia generácia. TV Ružinov mal jeden pokus realizovať danú reláciu vo Freshmarkete, kde bol však výrazný problém s ozvučením priestoru. TV Ružinov má potenciál sledovanosti takejto relácie. Plánuje sa reláciu vysielať 2x do mesiaca po 30 minút, t.j. plánuje sa na rok cca. 20 relácií do roka. P. Ferák, konateľ TV Ružinov uviedol, že relácia o varení bola vytipovaná ako vyššie sledovaný žáner, podobne ako napr. cestovanie, či reality show. P. riaditeľ Ferák hovoril o finančnej náročnosti a krytí relácie. P. Ferák povedal, že čo sa týka konfliktu záujmov, odborníkom prítomným na stretnutí je p. Méheš z pohľadu právneho. Z pohľadu eticko-spoločenského je otázkou, ako sa k tomu postavia organizátori. P. Ďurajková citovala z etického kódexu poslanca: verejný funkcionár nezneužíva svoju funkciu a privilégia mandátu priamo ani nepriamo na dosiahnutie svojich osobných záujmov, ... nevykonáva činnosti, ktoré by mohli viesť k tomu, aby verejné finančné prostriedky alebo iné verejné aktíva boli použité na priame alebo nepriame osobné účely. P. Ďurajková povedala, čo považuje za osobný záujem, a to sebaprezentáciu v TV Ružinov a uviedla, že verejnoprávne médiá by mali poskytovať podobne veľký priestor pre prezentáciu poslancov. P. Méheš uviedol, že niektorí poslanci využívajú mediálny priestor viac a niektorí menej, napr. niektorí nechodia do relácie TV Ružinov s názvom Aréna. Relácia o varení má byť prioritne riešená tak, aby tam boli hostia, ktorí sú verejne známi a prioritne z radov poslancov. P. Ďurajková povedala, že hoci nikdy nebude rovnomerne riešená otázka prítomnosti v médiách, povedala, že, ak má niekto moderovať reláciu, tak má nepomerne vyšší mediálny priestor. P. Katarína Kostková, uviedla, že je jej jedno, kto to bude moderovať, pokiaľ to bude niekto, kto má skúsenosti s prítomnosťou pred TV a s varením. P. Strapák uviedol, že verejný funkcionári by sa nemali dostávať do pozície, či sú vhodnou osobou alebo nie do TV; nemali by sme sa dostať do situácie, aby vôbec niekto povedal, že tu môže byť konflikt záujmov. Nie je podľa neho dôležité, či sa rozumie alebo nie vareniu. P. Ďurajková uviedla príklad p. poslanca Mačuhu, ktorý v rámci zmluvy o dielo so Spoločnosťou vykonával dramaturgiu v rámci komunitného jarmoku za odmenu. P. Ďurajková povedala, že sa nemáme pýtať, či p. Mačuha bol v danom momente najlepším dramaturgom k dispozícií, ale nemá sa dostať do tejto pozície konfliktu záujmov, ale im predchádzať. P. Fabián povedal, že treba robiť veci radšej kvalitne, a že pokiaľ vieme zohnať niekoho lepšieho na moderovanie, tak ho treba priniesť a nech sa nezávisle rozhodne, kto reláciu bude moderovať. Uviedol, že predstavenstvo nevidí v tom, aby p. Pilková danú reláciu moderovala konflikt záujmov, o čom hlasovalo na svojom predchádzajúcom stretnutí. P. Ferák povedal, že moderovaním by p. Pilková nedostala významnú nenáležitú výhodu. P. Méheš povedal, že by bolo dobre mať zmluvu o spolupráci medzi Cultus a TV Ružinov. P. Ďurajková sa spýtala, v čom je prínos danej relácie pre Spoločnosť. P. Pilková zhrnula možné prínosy nasledovne:

- pilotný diel sa ponúkne sponzorom, t.j. príjem od sponzorov,

- licenčný obsah, práva na ktorý je možné predávať,

- pokrytie TV Ružinov je celoslovenské + internet,

- prenájom štúdia pre fotografov a firemné „teambuildingy“,

- školy varenia.

P. Strapák povedal, že v RTVS takéto relácie už boli, a teda netreba robiť pilotný projekt. Pri kurzoch varenia nie je možné robiť na jednej linke.

P. Ferák povedal, že bude rád, že sa relácia „Menu“ „upgradne“ na vyššiu úroveň.

P. Ferák povedal, že by uvítal banner TV Ružinov v priestoroch Cultusu, prípadne ďalší priestor na vzájomnú propagáciu a spoluprácu. TV Ružinov je pripravená recipročne venovať Spoločnosti mediálny priestor. Záleží mu na prehlbovaní spolupráce medzi TV Ružinov, Cultusom a RŠK.

Prítomní prediskutovali a zhodli sa na tom, ako rozdeliť kompetencie v rámci relácie, aby bolo jasné, kto bude za čo zodpovedný a kto bude čo financovať tak, že Cultus bude riešiť investorov a priestory, TV Ružinov bude zodpovedná za výrobu relácie, techniku, štáb, zvuk, osvetlenie, výber a odmeny moderátorom,.

P. Ďurajková navrhla spraviť k tomu uznesenie.

Uznesenie: *spoločnosť Cultus navrhuje, aby mala na starosti vytvorenie priestorov a TV Ružinov – kamerovú techniku, štáb, zvuk, osvetlenie a výber moderátorov. Žiada p. predsedu predstavenstva o zaslanie tohto uznesenia riaditeľovi TV Ružinov.*

**Úloha č.: 01.10.2020 / 3.**

**Zodpovedá: p. Fabián**

**Termín: 05.10.2020**

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

**Bod č. 3. – Rozpočet 2021**

Uznesenie: *predstavenstvo žiada o prieskum trhu na dodávku IT služieb externou formou za účelom zistenie cenových pomerov.*

**Úloha č.: 01.10.2020 / 4.**

**Zodpovedná: p. riaditeľka**

**Termín: 15.10.2020**

*Hlasovanie:*

*Za: 4*

*Proti: 0*

*Zdržal sa: 0*

K Rozpočtu prebehla diskusia o parametroch investícií a režijných výdavkov. P. riaditeľka navrhla, aby sa na mestskú časť posunul návrh na režijné a investičné výdavky ako jedna položka a na podujatia ako druhá položka, čo zabezpečí flexibilitu v presune prostriedkov. Členovia predstavenstva s tým všeobecne súhlasili s tým, že čakajú na zaslanie konkrétnych údajov podobných ako boli rozpočtované v tomto roku. P. Ďurajková navrhla zníženie odmien členov predstavenstva z 3 dôvodov, z dôvodu záporného hospodárskeho výsledku Spoločnosti, poklesu príjmov z krátkodobých a dlhodobých nájmov, z dôvodu nižšej agendy z dôvodu menšieho počtu podujatí a z dôvodu solidárnosti voči situácii v kultúre na 500 EUR v hrubom/mesiac, t. j. na úroveň, ktorá bola pri prechádzajúcom predstavenstve. Padol tiež návrh zníženia odmien členov DR na 150 EUR v hrubom / mesiac. P. Pilková uviedla, že zodpovednosť a náročnosť rozhodovania je najvyššia práve u členov predstavenstva z pohľadu ľudí v pracovno-právnom vzťahu k Spoločnosti, pričom sú vystavení aj riziku trestno-právneho konania. P. Kurhajcová uviedla, že by si vedela predstaviť zníženie odmien predstavenstva o 150 EUR. P. Fabián sa vyjadril, že tak ako pri prvej zmene odmien sa mieni z princípu zdržať hlasovania. Uviedol, že predstavenstvo si plní svoju funkciu nad rámec požadovanej práce, pričom dosahuje významné úspechy s pozitívnym dopadom na hospodárenie Spoločnosti vo výške niekoľko stotisíc EUR ročne, vrátane procesných zmien. Odmeny predstavenstva predstavujú nevýznamnú časť z celkového rozpočtu, za ktoré je zodpovedné. Preto nepovažuje súčasné odmeny členov predstavenstva za vysoké. Tiež uviedol, že zmena odmien členov dozornej rady bez konzultácie s ňou, bez znalosti toho, čo a ako robí, nie je vhodná.

Uznesenie: *predstavenstvo schvaľuje zníženie odmien členov predstavenstva na 500 EUR v hrubom/mesiac a zníženie odmien členov DR na 150 EUR v hrubom / mesiac s účinnosťou od 01.11.2020.*

Hlasovanie:

*Za: 1 (p. Ďurajková)*

*Proti: 1 (p. Pilková)*

*Zdržal sa: 2 (p. Fabián, P. Kurhajcová)*

Uznesenie nebolo prijaté.

P. riaditeľka povedala, že pošle návrh obchodného plánu nasledovný deň – piatok 02.10.2020.

**Bod č. 4. – LUDUS**

P. Fabián informoval prítomných o diskusii s p. starostom a s preferovaných riešením. Povedal, že je osobne zástancom alternatívy, ktorú odporúča aj Nosko&Partners, rovnako ako aj p. starosta. Toto riešenie rešpektuje záujem LUDUSu o dlhodobý nájom, ako aj fakt, že Zmluva o komplexnom nájme medzi Spoločnosťou a MČ Bratislava-Ružinov sa skončí v roku 2024. Hoci Spoločnosť môže právne uzatvoriť zmluvu s LUDUSom aj na obdobie presahujúce termín skončenia zmluvy o komplexnom nájme, je otázne jej plnenie. Pokiaľ by neprišlo k jej predĺženiu, či obnoveniu, pri trojstrannej zmluve garantuje plnenie priamo mestská časť, ktorá má SD Nivy v správe. Vyzval prítomných členov, pokiaľ by mali iný názor alebo návrh, aby ho predniesli. Členovia sa stotožnili s daným názorom.

Uznesenie: *predstavenstvo schvaľuje postup podľa bodu C3 stanoviska Nosko&Partners, t. j. uzavretie trojstrannej zmluvy medzi Spoločnosťou, LUDUS-om, a mestskou časťou. Žiada PP, aby informoval o tomto rozhodnutí p. starostu MČ, zástupcov LUDUS-u a požiadal Nosko&Partners o prípravu návrhu zmluvy.*

**Úloha č.: 01.10.2020 / 5.**

**Zodpovedá: PP**

**Termín: 05.10.2020**

*Hlasovanie:*

*Za: 4*

*Proti: 0*

*Zdržal sa: 0*

**Bod č. 5. – Zmena zmlúv z krátkodobých na dlhodobé**

P. Fabián informoval o svojom zámere zmeniť jednoročné zmluvy uzatvárané na dobu určitú na zmluvy na zmluvy s dobou platnosti totožnou s dobou platnosti zmluvy o komplexnom nájme. Zmluvy by mali pre obe strany možnosť 2- alebo 3-mesačnej výpovednej lehoty, okrem špeciálnych prípadov, keď napr. niektorý nájomca zainvestuje do priestorov a pod., bez udania dôvodu, aby sa zachovala pružnosť.

Nájom bude platený ako jedna položka, t. j. ako nájom priestorov a služby spolu, pričom Spoločnosť bude mať právo jednostranne upraviť výšku nájomného v prípade, ak jednotková cena za niektorú zo služieb prevýši napr. 2% ceny oproti stavu, keď bola uzatváraná zmluva.

Cieľom je zjednodušiť administratívu spojenou s uzatváraním množstva zmlúv (príprava, kontrola, odsúhlasenie, podpisovanie, podpisovanie protistranou, zakladanie a evidencie, zverejňovanie), prípadne dodatkov k nim, rozpočítavanie ekonomickým oddelením, sledovanie množstva položiek a podobne. P. Fabián poprosil členov predstavenstva, aby si rozmysleli jeho návrh, pričom bude o ňom jednanie na budúcom stretnutí predstavenstva.

**Bod č. 6. – Schodisko Trávniky**

Uznesenie: *predstavenstvo žiada PP, aby požiadal akcionára o zabezpečenie rekonštrukcie poškodeného externého schodiska a terasy v SD Trávniky v réžii a na náklady mestskej časti.*

**Úloha č.: 01.10.2020 / 6.**

**Zodpovedá: PP**

**Termín: 05.10.2020**

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

**Bod č. 7. – Obstaranie – internet + pevné linky**

P. Anton Herényi informoval predstavenstvo o technických parametroch a cenách jednotlivých poskytovateľov služieb internetového pripojenie a zabezpečenia pevných liniek pre Spoločnosť. Technické parametre boli porovnateľné naprieč poskytovateľmi a ceny boli najvýhodnejšie od spoločnosti Riverside. Tá bude potrebovať tiež prerobiť ústredňu, ktorá zjavne nie je riadne vyhotovená.

Uznesenie: *prestavenstvo žiada p. riaditeľku o uzavretie zmluvy na telefonické pevné linky a internetové pripojenie podľa najvýhodnejšej ponuky, ktorou je ponuka od spoločnosti Riverside.*

**Úloha č.: 01.10.2020 / 7.**

**Zodpovedá: p. riaditeľka**

**Termín: 15.10.2020**

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

**Bod č. 8. – Obstaranie agregátu**

Uznesenie: *predstavenstvo schvaľuje zakúpenie elektrocentrály pre účely technického zabezpečenia podujatí Spoločnosti.*

*Hlasovanie:*

*Za: 0*

*Proti: 4*

*Zdržal sa: 0*

Súčasné opatrenia vlády – obmedzenia podujatí

**Bod č. 9. – Súčasné opatrenia vlády – obmedzenia podujatí**

Odročené.

**Bod č. 10. – Dotácie z grantov pre Spoločnosť v roku 2020**

P. Ďurajková uviedla, že p. Oráčova, zamestnankyňa pre žiadosti o dotácie si nesplnila úlohu do 30.9.2020 zaslať predstavenstvu prehľad podaných žiadostí a ich vyhodnotení (pozn. PP, nie je pravda, že by p. Oráčová takú úlohu od predstavenstva dostala). Ďalej uviedla, že zamestnankyňa, ktorá pracuje z domu nie je rentabilná. P. riaditeľka povedala, že dostala od p. Oráčovej email, no nemá ešte výstup pre predstavenstvo. P. Ďurajková požiadala, aby nebola zmluva s p. Oráčovou opäť predĺžená, keďže do dnešného dňa boli dotácie získané pre Spoločnosť vo výške 4.000 EUR a náklady s ňou spojené boli ...............[[1]](#footnote-1)EUR. P. Kurhajcová uviedla, že p. Oráčová má zmluvu na dobu určitú do konca roka. P. Fabián uviedol, že, férové je vidieť aj to, že sa podmienky v priebehu roka výrazne zmenili vplyvom pandémie, a že Spoločnosť zrušila podujatia, na ktoré boli plánované dotačné prostriedky, ako boli zrušené aj viaceré dotačné schémy. P. Ďurajková povedala, že sa traja členovia predstavenstva rozhodli p. Oráčovej predlžiť zmluvu v máji 2020, upozorňovala ich na zrušenie jednej schémy (BRDS) aj na pravdepodobnosť druhej vlny a teda neopodstatnenosť ponechať si túto pozíciu. P. Fabián povedal, že v danom čase sa dalo reálne predpokladať, že sa podarí naplniť cieľ dosiahnutia rozpočtovaných dotácií na rok 2020, k čomu vyvinul tlak a komunikáciu smerom na výkonnú zložku. Podľa aktuálneho vývoja, p. Fabián predpokladá neobsadenie danej pozície v budúcom roku a ušetrenie prostriedkov rozpočtovaných na danú pozíciu.

**Bod č. 11. – Rôzne**

**Plyšové medvedíky – p. Čierna**

Predstavenstvo žiada a poveruje p. riaditeľku rozhodnúť o danej žiadosti a prípravu nájomnej zmluvy, v prípade dostupného vhodného priestoru.

**Úloha č.: 01.10.2020 / 8.**

**Zodpovedá: p. riaditeľka**

**Termín: -**

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

Uznesenie: *predstavenstvo schvaľuje návrh nájomného pre spoločnosť HusGarden, s.r.o., na obdobie 15.09.2021-30.09.2021 vo výške 1.500 EUR a žiada p. riaditeľku o komunikáciu a prípravu zmluvy medzi Spoločnosťou a HusGarden, s.r.o..*

**Úloha č.: 01.10.2020 / 8.**

**Zodpovedá: p. riaditeľka**

**Termín: -**

*Hlasovanie:*

*Za: 4*

*Proti: 0*

*Zdržal sa: 0*

Uznesenie bolo prijaté.

**Termín ďalšieho predstavenstva**

Budúce stretnutie predstavenstva bude 15.10.2020 o 10:00 v **SD Trávniky**.

***Ing. František Fabián, MBA***

***predseda predstavenstva***

***Ing. Monika Ďurajková***

***členka predstavenstva***

***Ing. Petra Kurhajcová***

***členka predstavenstva***

***Silvia Pilková***

***členka predstavenstva***

V Bratislave, 01.10.2020

Zapísal: František Fabián

1. Anonymizované z dôvodu ochrany osobných údajov dotknutej osoby. [↑](#footnote-ref-1)